钦定古今图书集成/历象汇编/庶征典/第114卷 > 明吴有性温疫论 > 《论气盛衰》
## 钦定古今图书集成/历象汇编/庶征典/第114卷 > 明吴有性温疫论 > 《论气盛衰》

其年疫气盛行，所患皆重，最能传染，即童辈皆知言
其为疫，至于微疫，反觉无有，盖毒气锺厚也。

其年疫气衰少，闾里所患者不过几人。且不能传染。
时师皆以“伤寒”为名。不知者固不言疫，知亦不便言
疫。然则何以知其为疫？盖脉证与盛行之年所患之
证纎悉相同。至于用药取效。毫无差别。是以知瘟疫
四时皆有常年不断，但有多寡轻重耳。

疫气不行之年，微疫转有。众人皆以感冒为名，实不
知其为疫也。设用发散之剂，虽不合病，然亦无大害，
疫自愈，实非药也，即不药亦自愈。至有稍重者，误投
发散，其害尚浅。若误用补剂及寒凉，反成痼疾，不可
不辨。